余與李廌方叔相知久矣領貢舉事而李不得第愧甚作詩送之
作者：蘇軾
朝代：宋

paragraphs: 與君相從非一日，筆勢翩翩疑可識。
平生謾說古戰場，過眼終迷日五色。
我慚不出君大笑，行止皆天子何責。
青袍白紵五千人，知子無怨亦無德。
買羊酤酒謝玉川，爲我醉倒春風前。
歸家但草凌雲賦，我相夫子非癯仙。